b"\n_START_ARTICLE_\nMobile\n_START_SECTION_\nNaturgeografi\n_START_PARAGRAPH_\nMobile ligger p\xc3\xa5 30 grader nordlig lengde og 88 grader vestlig bredde, i det s\xc3\xb8rvestlige hj\xc3\xb8rnet av den amerikanske delstaten Alabama. Byen har et samlet areal p\xc3\xa5 413 km\xc2\xb2, hvorav 305 km\xc2\xb2 er land og 107 km\xc2\xb2 (26,1\xc2\xa0%) er vann. H\xc3\xb8yden over havet varierer fra 3 moh. p\xc3\xa5 Water Street i bykjernen til 64 moh. p\xc3\xa5 Mobiles regionflyplass._NEWLINE_Mobiles beliggenhet ved Mexicogulfen gir byen et mildt subtropisk klima, etter K\xc3\xb6ppens klimaklassifisering. Byen har milde, v\xc3\xa5te vintre og varme, regnfulle somre. Registrerte temperaturrekorder er \xe2\x88\x9218\xc2\xa0\xc2\xb0C den 13. februar 1899 og 41\xc2\xa0\xc2\xb0C den 29. august 2000. En studie i 2007 konkluderte med Mobile som den v\xc3\xa5teste byen i det kontinentale USA, med i gjennomsnitt 1\xc2\xa0680 mm \xc3\xa5rlig nedb\xc3\xb8r over en 30-\xc3\xa5rsperiode. I gjennomsnitt har byen minst 0,3 mm nedb\xc3\xb8r 120 dager i \xc3\xa5ret. Nedb\xc3\xb8ren kommer sv\xc3\xa6rt sjelden som sn\xc3\xb8._NEWLINE_Mobile er sv\xc3\xa6rt utsatt for tropiske stormer og orkaner. Over \xc3\xa5rene har byen blitt sterkt rammet av flere store orkaner som har rasert store deler av byen. Noen av de kraftigste har v\xc3\xa6rt orkanene Frederic i 1979, Opal i 1995, Ivan i 2004 og Katrina i 2005.\n_START_SECTION_\nDemografi\n_START_PARAGRAPH_\nVed folketellingen i 2010 bodde 195\xc2\xa0111 personer innenfor bygrensene. Mobile er sentrum i Alabamas nest st\xc3\xb8rste storbyomr\xc3\xa5de, som best\xc3\xa5r av hele Mobile County. I 2012 hadde storbyomr\xc3\xa5det et estimert folketall p\xc3\xa5 413\xc2\xa0936 innbyggere, hvorav 194\xc2\xa0822 i Mobile by._NEWLINE_Aldersmessig fordelte befolkningen i 2010 seg slik at 6,7\xc2\xa0% var yngre enn 5 \xc3\xa5r, 75,9\xc2\xa0% var over 18 \xc3\xa5r, og 13,7\xc2\xa0% var over 65 \xc3\xa5r. Medianalderen var 35,7 \xc3\xa5r. Befolkningen bestod av 47\xc2\xa0% menn og 53\xc2\xa0% kvinner. Fordelt p\xc3\xa5 etnisitet var 50,6\xc2\xa0% afroamerikanske, 43,9\xc2\xa0% ikke-latinamerikanske hvite, 2,4\xc2\xa0% latinamerikanske, 1,8\xc2\xa0% asiatiske og 0,3\xc2\xa0% indianske, mens var 1,4\xc2\xa0% av blandet etnisitet. Ikke-latinamerikanske hvite er overveiende av europeisk opphav, og utgjorde 62,1\xc2\xa0% av befolkningen i byen i 1980._NEWLINE_Ved folketellingen i 2010 fordelte befolkningen seg p\xc3\xa5 78\xc2\xa0959 husholdninger, hvorav 21\xc2\xa0073 hadde hjemmeboende barn under 18 \xc3\xa5r, 28\xc2\xa0000 bestod av samboende ektepar, 17\xc2\xa0037 hadde kvinner som enslig fors\xc3\xb8rger, 3\xc2\xa0579 hadde menn som enslig fors\xc3\xb8rger, mens 30\xc2\xa0270 husholdninger ikke var familier. 25\xc2\xa0439 av alle husholdningene bestod av enslige personer, mens 8\xc2\xa0477 var aleneboende personer p\xc3\xa5 65 \xc3\xa5r eller eldre. Husholdningene hadde en gjennomsnittlig st\xc3\xb8rrelse p\xc3\xa5 2,4 personer og familiene p\xc3\xa5 3,07 personer. Samboende homofile par utgjorde anslagsvis 0,3\xc2\xa0% av husholdningene i 2010. I perioden 2006\xe2\x80\x932010 hadde husholdningene en medianinntekt p\xc3\xa5 37\xc2\xa0056 dollar og inntekt per person var 22\xc2\xa0401 dollar.\n_START_SECTION_\nN\xc3\xa6ringsliv\n_START_PARAGRAPH_\nDe viktigste n\xc3\xa6ringsveiene i Mobile er romfart, st\xc3\xa5lindustri, skipsbygging, varehandel, tjenesteyting, bygg og anlegg, farmas\xc3\xb8ytisk industri og verkstedindustri. N\xc3\xa6ringsstrukturen gj\xc3\xb8r at sysselsettingen i Mobile kan v\xc3\xa6re s\xc3\xa5rbar for konjunktursvingninger._NEWLINE_Verftsindustrien i Mobile leverer for en stor del til United States Navy. Alabama Drydock and Shipbuilding Company (ADDSCO) hadde over 18\xc2\xa0000 ansatte under den andre verdenskrig, men overgangen til fredstid ble vanskelig for byen, som m\xc3\xa5tte bygge opp et mer allsidig n\xc3\xa6ringsliv. I f\xc3\xb8rste omgang overtok papirindustri og kjemisk industri som de viktigste bransjene. Milit\xc3\xa6rflyplassen ble nedlagt i 1969, og Alabama Drydock and Shipbuilding Company gikk konkurs i 1988._NEWLINE_Etter flere ti\xc3\xa5r med \xc3\xb8konomisk nedgang, begynte byens n\xc3\xa6ringsliv \xc3\xa5 vokse igjen i slutten av 1980-\xc3\xa5rene. Mellom 1993 og 2003 ble det skapt om lag 14\xc2\xa0000 nye arbeidsplasser gjennom 87 varige etableringer, og utvidelser i 399 eksisterende virksomheter. I 1992 ble ADDSCOs anlegg solgt til Atlantic Marine (senere BAE Systems Southeast Shipyards), som drev med noen hundre ansatte frem til 2018. Austal etablerte sitt skipsverft i Mobile i 1999, og har blitt byens st\xc3\xb8rste private arbeidsgiver med over 4\xc2\xa0000 ansatte i 2015._NEWLINE_Noen store virksomheter med hovedkontor i Mobile er medieselskapene AlwaysHD og Integrity Media, hurtigmatkjeden Foosackly's, rederiet International Shipholding Corporation og ingeni\xc3\xb8rselskapet Volkert. I umiddelbar n\xc3\xa6rhet til flyplassen, 5 km s\xc3\xb8r for forretningskvarterene i bykjernen, ligger den 6,7 km\xc2\xb2 store n\xc3\xa6ringsparken Brookley Aeroplex med 70 selskaper. Den er etablert p\xc3\xa5 den gamle milit\xc3\xa6rflyplassen. Mange selskaper i Brookley Aeroplex er knyttet til romfart. Noen viktige arbeidsgivere er Airbus, VT Mobile Aerospace Engineering (en avdeling av ST Engineering) og Continental Motors._NEWLINE_Havnen i Mobile eies av delstaten Alabama. Tidlig p\xc3\xa5 2000-tallet gjennomgikk havnen sin st\xc3\xb8rste utbygging noensinne, der lagringskapasiteten for containere ble \xc3\xb8kt med over 1\xc2\xa0000\xc2\xa0% til en kostnad p\xc3\xa5 mer enn 300 millioner dollar. Havnen fikk ogs\xc3\xa5 installert to nye kraner. Likevel gikk havnen fra \xc3\xa5 v\xc3\xa6re den 9. st\xc3\xb8rste i USA etter tonnasje, til \xc3\xa5 bli den 12. st\xc3\xb8rste, mellom 2008 og 2010."